Document ID: 32008E0487

Reference:
26.6.2008
ET
Euroopa Liidu Teataja
L 165/41
NÕUKOGU ÜHISMEEDE 2008/487/ÜVJP,
23. juuni 2008,
jalaväemiinide kasutamise, ladustamise, tootmise ja üleandmise keelustamise ning nende hävitamise 1997. aasta konventsiooni ülemaailmse kohaldamise ja rakendamise toetamiseks Euroopa julgeolekustrateegia raames
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 14,
ning arvestades järgmist:
(1)
Euroopa Ülemkogu võttis 12. detsembril 2003. aastal vastu Euroopa julgeolekustrateegia, milles kutsutakse üles arendama välja tõhusal mitmepoolsusel põhinev rahvusvaheline kord. Euroopa julgeolekustrateegias tunnistatakse, et rahvusvaheliste suhete põhimõtteliseks aluseks on ÜRO põhikiri. Euroopa Liidu jaoks on esmatähtis tugevdada ÜROd ning abistada teda piisava varustuse hankimisel, et ta saaks täita oma kohustusi ja tõhusalt tegutseda.
(2)
ÜRO Peaassamblee 10. detsembri 1996. aasta resolutsioonis 51/45 soovitati tungivalt kõigil riikidel pühenduda tarmukalt tõhusa õiguslikult siduva rahvusvahelise lepingu sõlmimisele, et keelustada jalaväemiinide kasutamine, ladustamine, tootmine ja üleandmine.
(3)
Jalaväemiinide kasutamise, ladustamise, tootmise ja üleandmise keelustamise ning nende hävitamise konventsioon (edaspidi „konventsioon”) avati allakirjutamiseks 3. detsembril 1997 ning see jõustus 1. märtsil 1999. Konventsioon on ulatuslik rahvusvahelise õiguse akt, mis reguleerib kõiki jalaväemiinidega seotud aspekte, sealhulgas nende kasutamist, tootmist ja kaubandust, ohvriabi, demineerimist ja varude hävitamist.
(4)
2004. aasta detsembris võtsid konventsiooni osalisriigid vastu Nairobi tegevuskava 2005–2009 ning jõudsid konventsiooni kõigi aspektide ülemaailmse kohaldamise ja rakendamise alastes mitmetes küsimustes ühisele arusaamale.
(5)
ÜRO Peaassamblee võttis 2007. aasta detsembris vastu resolutsiooni 62/41 konventsiooni rakendamise kohta, milles kutsuti kõiki riike, kes ei ole konventsioonile alla kirjutanud, seda viivitamata tegema, ning kõiki riike, kes on konventsioonile alla kirjutanud, kuid ei ole konventsiooni ratifitseerinud, seda viivitamata ratifitseerima, ning kõiki riike võimaluse korral edendama konventsiooniga ühinemist kahepoolsete, allpiirkondlike, piirkondlike ja mitmepoolsete kontaktide, teavitustegevuse, seminaride ja muude vahendite abil,
ON VASTU VÕTNUD KÄESOLEVA ÜHISMEETME:
Artikkel 1
1.   Jalaväemiinide kasutamise, ladustamise, tootmise ja üleandmise keelustamise ning nende hävitamise konventsiooni (edaspidi „konventsioon”) rakendamise toetamiseks kooskõlas Ühinenud Rahvaste Organisatsiooni Peaassamblee resolutsiooniga 62/41 seab Euroopa Liit (EL) järgmised eesmärgid:
a)
edendada konventsiooni ülemaailmset kohaldamist ja toetada 2009. aastal aset leidva teise läbivaatamiskonverentsi ettevalmistamist;
b)
toetada konventsiooni osalisriikide poolset täielikku rakendamist.
2.   Lõikes 1 nimetatud eesmärkide saavutamiseks viib EL ellu järgmised projektid:
a)
korraldab kuni kuus piirkondlikku või allpiirkondlikku seminari, et toetada konventsiooniga ühinemist ja selle ratifitseerimist, ning valmistab ette 2009. aastal aset leidva teise läbivaatamiskonverentsi;
b)
osutab pidevat tehnilist abi ja korraldab kuni 25 sihipärase tehnilise abi alast visiiti osalisriikidesse, et teha soovitusi seoses konventsiooni täieliku rakendamisega.
Nende projektide üksikasjalik kirjeldus on esitatud lisas.
Artikkel 2
1.   Käesoleva ühismeetme rakendamise eest vastutab eesistujariik, keda abistab nõukogu peasekretär/ühise välis- ja julgeolekupoliitika kõrge esindaja. Komisjon on sellesse täiel määral kaasatud.
2.   Artikli 1 lõikes 2 nimetatud projektide tehnilist rakendamist teostab Genfis asuva Rahvusvahelise Humanitaardemineerimise Keskuse rakendamise toetusüksus (ISU/GICHD). Üksus täidab seda ülesannet eesistujariiki abistava peasekretäri/kõrge esindaja kontrolli all. Sel eesmärgil lepib peasekretär/kõrge esindaja ISU/GICHD-ga kokku vajalike korralduste osas.
3.   Eesistujariik, peasekretär/kõrge esindaja ja komisjon annavad üksteisele regulaarselt teavet nimetatud projektide kohta kooskõlas oma vastava pädevusega.
Artikkel 3
1.   Lähtesumma artikli 1 lõikes 2 nimetatud projektide rakendamiseks on 1 070 000 eurot, mis rahastatakse Euroopa Liidu üldeelarvest.
2.   Kulutusi, mida rahastatakse lõikes 1 sätestatud summast, hallatakse vastavalt Euroopa Liidu üldeelarve suhtes kohaldatavatele menetlustele ja eeskirjadele.
3.   Komisjon teostab järelevalvet lõikes 2 osutatud ning toetusena antava rahalise abi toel tehtud kulutuste nõuetekohase haldamise üle. Sellel eesmärgil sõlmib komisjon rahastamislepingu GICHD-ga. Rahastamislepingus sätestatakse, et ISU/GICHD tagab ELi rahalise abi nähtavuse, mis vastab selle suurusele.
4.   Komisjon püüab sõlmida lõikes 3 osutatud rahastamislepingu nii pea kui võimalik pärast käesoleva ühismeetme jõustumist. Ta teavitab nõukogu kõigist raskustest selles protsessis ning teatab rahastamislepingu sõlmimise kuupäeva.
Artikkel 4
Eesistujariik, keda abistab peasekretär/kõrge esindaja, annab nõukogule aru käesoleva ühismeetme rakendamisest ISU/GICHD rakendamise toetusüksuse poolt koostatavate korrapäraste aruannete alusel. Nimetatud aruanded on nõukogu läbiviidava hindamise aluseks. Komisjon on sellesse täiel määral kaasatud. Komisjon annab teavet käesoleva ühismeetme rakendamise finantsaspektide kohta.
Artikkel 5
Käesolev ühismeede jõustub selle vastuvõtmise päeval.
Ühismeede kaotab kehtivuse 21 kuu möödumisel artikli 3 lõikes 3 nimetatud rahastamislepingu sõlmimisest või kuue kuu möödumisel pärast ühismeetme vastuvõtmist, kui selle perioodi jooksul ei ole sõlmitud rahastamislepingut.
Artikkel 6
Käesolev ühismeede avaldatakse Euroopa Liidu Teatajas.
Luxembourg, 23. juuni 2008
Nõukogu nimel
eesistuja
I. JARC
LISA
1.   Eesmärgid
Käesoleva ühismeetme üldisteks eesmärkideks on edendada konventsiooni ülemaailmset kohaldamist ning samuti toetada konventsiooni täielikku rakendamist selle osalisriikide poolt ja ettevalmistusi 2009. aastal toimuvaks konventsiooni teiseks läbivaatamiskonverentsiks. Tagatakse maksimaalne koostoime ELi teiste asjakohaste rahastamisvahenditega.
2.   Projektid
2.1.   Jalaväemiinide kasutamise, ladustamise, tootmise ja üleandmise keelustamise ning nende hävitamise konventsiooni ülemaailmse kohaldamise ja rakendamise edendamine ja 2009. aastal toimuva läbivaatamiskonverentsi ettevalmistamine.
2.1.1.   Projekti eesmärk
Konventsiooniga ühinemise edendamine piirkondlike ja allpiirkondlike seminaride kaudu ning teise läbivaatamiskonverentsi ettevalmistamine.
2.1.2.   Projekti kirjeldus
Korraldatakse kuni kuus piirkondlikku või allpiirkondlikku seminari, et teha ettevalmistusi teiseks läbivaatamiskonverentsiks ja soodustada konventsiooni edasist ülemaailmset kohaldamist.
2.1.3.   Projekti tulemused
Konventsiooni osalisriikide arvu suurenemine ning konventsiooni ratifitseerimisest tulenevatele eesmärkidele ja kohustustele osutatava ülemaailmse huvi taastamine ning tulevaste osalisriikide vajaduste parem mõistmine seoses jalaväemiinide programmidega.
2009. aastal toimuva teise läbivaatamiskonverentsi parem ettevalmistamine, andes tõhusamat abi piirkondlikul tasandil ja kasutades võrgustike tegevust.
2.1.4.   Seminaride toimumiskohad
ISU/GICHD rakendamise toetusüksus esitab piirkondlike seminaride võimalike toimumiskohtade loetelu, mille kinnitab eesistujariik, keda abistab nõukogu peasekretär/ühise välis- ja julgeolekupoliitika kõrge esindaja, konsulteerides nõukogu pädevate organitega.
Seminaride toimumiskohtade valimisel kasutatavate kriteeriumite hulka kuuluvad asjaomase riigi tahe ja pühendumus korraldada teatud piirkonnas seminar, piirkonna riikide pühendumuse tase seoses konventsiooniga ning vastava piirkondliku või allpiirkondliku organisatsiooni pühendumus, kui see on asjakohane.
2.1.5.   Projekti kasusaajad
Konventsiooni osalisriigid ja selle osaliseks mitte olevad riigid piirkonnas, kus korraldatakse seminarid.
2.2.   Konventsiooni täieliku rakendamise toetamine.
2.2.1.   Projekti eesmärk
Abistada konventsiooni osalisriike konventsiooni rakendamisel.
2.2.2.   Projekti kirjeldus
Abistatakse konventsiooni osalisriike, kellel on parajasti käsil konventsioonist tulenevate kohustuste täitmine.
Korraldatakse tehnilise abi visiidid osalisriikidesse, et hinnata, kuidas riigid reageerivad konventsioonist tulenevatele kohustustele, ja antakse toetust kooskõlas muude asjakohaste käimasolevate programmide ja/või tegevuste, Nairobi tippkohtumise tulemuste ja iga-aastase arenguaruande tulemustega.
2.2.3.   Projekti tulemused
—
Paranevad teadmised riiklikul tasandil rakendamisel tehtud jõupingutustest, mille tulemusel võib EL võtta täiendavaid meetmeid.
—
Nõu ja soovituste andmine tehniliste nõuete kohta, mis on vajalikud konventsioonist tulenevate kohustuste täitmiseks.
—
Ajaomaste riiklike kavade väljatöötamine vastavalt konventsiooni kohastele kohustustele.
2.2.4.   Projekti kasusaajad
Osalisriikidel palutakse esitada taotlused abi saamise kohta. Otsus tehakse vastavalt sellele, millises ulatuses on taotluse esitanud osalisriigid esitanud varasemat olukorda kirjeldava vajaliku taustinformatsiooni, võtnud sisulisi meetmeid tehniliste ekspertide visiidi toetamiseks ja näidanud valmisolekut kasutada täielikult ära tegevuste tulemusel saadud teavet.
Kasusaajate valikul võetakse arvesse võimalike kasusaajate poolt demineerimise ja varude hävitamise valdkonnas võetud kohustuste järgimist, arvestades konventsiooni osalisriikide kohtumistel kehtestatud tähtaegu.
ISU/GICHD rakendamise toetusüksus esitab kasusaajate lõpliku loetelu, mille kinnitab eesistujariik, keda abistab nõukogu peasekretär/ühise välis- ja julgeolekupoliitika kõrge esindaja, konsulteerides nõukogu pädevate organitega.
3.   Kestus
Käesoleva ühismeetme rakendamise kogukestus on 21 kuud.
4.   Rakendusüksus
Käesoleva ühismeetme rakendamise ja järelevalve eest vastutab eesistujariik, keda abistab peasekretär/kõrge esindaja. Tehnilise rakendamise teeb eesistujariik ülesandeks ISU/GICHD-le.
ISU/GICHD rakendamise toetusüksus tagab ELi rahalise abi nähtavuse, mis vastab selle suurusele.
5.   Aruandlus
ISU/GICHD rakendamise toetusüksus koostab pärast iga kavandatud seminari ja tehnilise abi alast visiiti üksikasjaliku aruande.

Summary:
Jalaväemiinide keelustamise ja nende hävitamise konventsioon
Jalaväemiinide keelustamise ja nende hävitamise konventsioon
 
KOKKUVÕTE:
ühismeede 2008/487/ÜVJP – jalaväemiinide kasutamise, ladustamise, tootmise ja üleandmise keelustamise ning nende hävitamise 1997. aasta konventsioon
otsus (ÜVJP) 2017/1428, millega toetatakse Maputo tegevuskava rakendamist
MIS ON ÜHISMEETME JA OTSUSE EESMÄRGID?
Ühismeetme eesmärk on toetada teatavate konkreetsete meetmete võtmist jalaväemiinide keelustamise konventsiooni (APMBC) rakendamiseks. ELi toetus konventsioonile tugines 2003. aasta ELi julgeolekustrateegiale (mis on vahepeal asendatud ELi ülemaailmse strateegiaga).
Otsus toetab Maputo tegevuskava jalaväemiinide keelustamise konventsiooni rakendamiseks aastatel 2014–2019 ning selles on sätestatud mitmeid eesmärke selle saavutamiseks.
PÕHIPUNKTID
Jalaväemiinide keelustamise konventsioonÜle 80% ÜRO liikmesriikidest on osalisriigid, st on konventsiooni ratifitseerinud. USA, Venemaa ja Hiina ei ole konventsiooniosalised.  Kõik ELi riigid on osalisriigid.  Osalisriigid kohustuvad mitte:kasutama jalaväemiine*;jalaväemiine arendama, tootma, omandama, ladustama, säilitama või üle andma;abistama, julgustama või innustama mis tahes viisil kedagi tegelema konventsioonis keelatud tegevusega.  Osalisriigid peavad hävitama kõik jalaväemiinide varud nelja aasta jooksul ja demineerima nende jurisdiktsiooni või kontrolli all olevad mineeritud alad kümne aasta jooksul.  ELi ühismeetmes on sätestatud kaks eesmärki:edendada konventsiooni riikides, kes ei ole veel ühinenud („ülemaailmne kohaldamine“);  toetada selle täielikku rakendamist osalisriikide poolt.  Nende eesmärkide saavutamiseks näeb ühismeede ette kahte liiki meetmeid:korraldada seminare piirkondlikul või allpiirkondlikul tasandil, et julgustada riike konventsiooniga ühinema;  pakkuda riikidele tehnilist nõustamist ja abivisiite, et aidata kaasa täielikule rakendamisele.  Maputo tegevuskava (2014–2019)
Tegevuskava eesmärk on lahendada jalaväemiinide keelustamise konventsiooni rakendamisega seotud kolm peamist probleemi:konventsiooni ülemaailmne kohaldamine;  nende osalisriikide vastavuse tagamine, kes pole oma varusid hävitanud või olemasolevaid miine kahjutuks teinud;  jalaväemiinide ohvrite õigused ja nende integreerimine puuetega inimeste õigusi käsitlevasse riiklikku poliitikasse ja seadustesse.  Osalisriigid kohustusid edendama ülemaailmset kohaldamist ja rakendama oma ülejäänud kohustusi.
EL toetab nõukogu 2017. aasta otsuse alusel mitmeid projekte, mille abil neid eesmärke saavutada, sealhulgas:demineerimine – sealhulgas planeerimise tugevdamine ja abistamine kuni viies riigis, kus on lähenemas demineerimise tähtajad;  ohvriabi – toetada ohvriabi programmide integreerimist laiematesse riiklikesse poliitikavaldkondadesse;  ülemaailmne kohaldamine – toetada konventsiooni eesistujariiki ja kõrgetasemelist töörühma suhtlemisel riikidega, kes ei ole konventsiooniga ühinenud;  varude hävitamine.  Finantstoetus
Peaaegu kõik kõige tõsisemalt kannatanud riigid saavad rahalist toetust. Nende riikide hulka kuuluvad Colombia, Horvaatia, Iraak, Laose DRV (Demokraatlik Rahvavabariik), Liibanon, Liibüa, Myanmar, Süüria, Tšaad ja Ukraina.
Aastatel 2012–2016 eraldasid EL ja ELi riigid toetuseks üle 600 miljoni euro.
Demineerimistöid toetatakse mitmete ELi välistegevuse vahendite abil, sealhulgas:arengukoostöö rahastamisvahend;  stabiilsuse ja rahu edendamise rahastamisvahend;  Euroopa Arengufond.  
MIS AJAST ÜHISMEEDET JA OTSUST KOHALDATAKSE?
Ühismeedet kohaldatakse alates 23. juunist 2008 ja otsust alates 4. augustist 2017.
TAUST
Lisateave:Jalaväemiinide kasutamise, ladustamise, tootmise ja üleandmise keelustamise ning nende hävitamise konventsioon (jalaväemiinide keelustamise konventsiooni veebisait)  Jalaväemiinid, väike- ja kergrelvad (Euroopa Komisjon)  
PÕHIMÕISTED
Jalaväemiin: miin, mis on määratud lõhkema inimese juuresolekul, läheduses viibimisel või vahetul kokkupuutel inimesega ning mis muudab teovõimetuks, vigastab või tapab ühe või mitu inimest.
PÕHIDOKUMENDID
Nõukogu 23. juuni 2008. aasta ühismeede 2008/487/ÜVJP jalaväemiinide kasutamise, ladustamise, tootmise ja üleandmise keelustamise ning nende hävitamise 1997. aasta konventsiooni ülemaailmse kohaldamise ja rakendamise toetamiseks Euroopa julgeolekustrateegia raames (ELT L 165, 26.6.2008, lk 41–44)
Nõukogu 4. augusti 2017. aasta otsus (ÜVJP) 2017/1428, millega toetatakse Maputo tegevuskava rakendamist, et viia ellu jalaväemiinide kasutamise, ladustamise, tootmise ja üleandmise keelustamise ning nende hävitamise 1997. aasta konventsioon (ELT L 204, 5.8.2017, lk 101–109)
SEONDUVAD DOKUMENDID
Nõukogu 13. novembri 2012. aasta otsus 2012/700/ÜVJP jalaväemiinide kasutamise, ladustamise, tootmise ja üleandmise keelustamise ning nende hävitamise 1997. aasta konventsiooni osalisriikide vastuvõetud Cartagena tegevuskava (2010–2014) rakendamise toetamiseks Euroopa julgeolekustrateegia raames (ELT L 314, 14.11.2012, lk 40–46)
Viimati muudetud: 18.07.2018